Euroopan talous- ja sosiaalikomitean lausunto aiheesta "Euroopan parlamentin ja neuvoston päätös yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi"

(KOM(2003) 273 lopullinen - 2003/0114 (COD))

(2004/C 32/10)

Neuvosto päätti 27. kesäkuuta 2003 Euroopan yhteisön perustamissopimuksen 149 ja 150 artiklan nojalla pyytää talous- ja sosiaalikomitealta lausunnon aiheesta "Euroopan parlamentin ja neuvoston päätös yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi".

Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 6. lokakuuta 2003. (esittelijä oli Angel Panero Florez).

Euroopan talous- ja sosiaalikomitea hyväksyi 29. ja 30. lokakuuta 2003 pitämässään 403. täysistunnossa (lokakuun 29. päivän kokouksessa) seuraavan lausunnon. Äänestyksessä annettiin 124 ääntä puolesta ja 1 vastaan 2:n pidättyessä äänestämästä.

1. Johdanto

1.1. Euroopan komissio on viime vuosina myöntänyt tukea useille koulutusalalla toimiville organisaatioille seuraavien laitosten kanssa allekirjoitetuilla sopimuksilla:

- College of Europe

- Firenzen yliopistollinen Eurooppa-instituutti

- Eurooppa-oikeuden akatemia (Trier)

- Maastrichtin julkisoikeudellinen Eurooppa-instituutti

- Ihmisoikeuksia ja demokratisointia käsittelevä Euroopan yliopistojen välinen keskus

- Eurooppa-koulutuksen kansainvälinen keskus

- Euroopan erityisopetuksen kehittämiskeskus.

1.2. Komissio on tukenut myös esimerkiksi seuraavia yhteisön toimia koulutusalalla:

- koulutus- ja nuorisopolitiikan alan yhteistyöhön liittyvät valmistelutoimet

- Euroopan yhdentymiseen liittyvän tiedon antamiseen tähtäävät toimet korkeakouluissa lähinnä Jean Monnet -toimen puitteissa.

1.3. Kaikkien näiden toimien yhteinen taloudellinen nimittäjä on se, että toimia on tähän asti toteutettu ilman niitä tukevaa talousarvion oikeusperustaa.

1.4. Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY) N:o 1605/2002(1) ja 13. kesäkuuta 2002 annetun lausuman mukaisesti komissio lupasi antaa ehdotuksen asetukseksi, jossa voidaan säätää 108 artiklan 1 kohdan b alakohdassa tarkoitetuille elimille myönnettävien toiminta-avustusten yleisistä valinta- ja myöntämisperusteista.

1.5. Tähän lupaukseen liittyy varainhoitoasetuksessa säädetty vaatimus komission menojen erittelystä varainhoitovuonna 2004 käyttötarkoituksen mukaan. Kaikki tämä edellyttää perussäädösten antamista edellä kuvattujen avustusten rahoittamiseksi.

1.6. Lisäksi neuvoston 14. päivänä kesäkuuta 2002 hyväksymässä yksityiskohtaisessa työohjelmassa(2), joka koskee Euroopan koulutusjärjestelmille asetettujen tavoitteiden seurantaa, esitetään toimintaohjelma, jonka toimet edellyttävät yhteisön tukea. Myös nämä toimet sisältyvät päätösehdotuksessa esitettyihin näkymiin.

1.7. Päätösehdotusta tukee myös Eurooppa-neuvoston 14. ja 15. joulukuuta 2001 antamiin päätelmiin liitetty Laekenin julistus, jossa todetaan, että yksi Euroopan unionin perushaasteista on Euroopan yhdentymishankkeen ja unionin toimielinten tuominen lähemmäs kansalaisia ja varsinkin nuoria.

1.8. Lopuksi ehdotusta tukevassa ja komitealle keskusteltavaksi esitettävässä asiakirjassa sanotaan, että on perustettava kansallisten oikeusviranomaisten koulutuslinja yhteisön oikeuden soveltamiseksi asioissa, jotka koskevat erityisesti perustamissopimuksen 81 ja 82 artiklassa vahvistettujen kilpailusääntöjen täytäntöönpanosta annetun asetuksen (EY) N:o 1/2003(3) oikeudellista tulkintaa. Myös tästä menettelystä on olemassa budjettikohta, joka edellyttää samaa oikeusperustaa kuin muut kohdat seuraavasta varainhoitovuodesta alkaen.

1.9. Päätösehdotuksen oikeusperusta on EY:n perustamissopimuksen 149 ja 150 artikla, joka koskee yhteisön toimia koulutusalalla. Molemmissa artikloissa säädetään, että Euroopan talous- ja sosiaalikomitean on annettava ohjaava lausunto sille esitettävästä päätösehdotuksesta.

2. Tiivistelmä päätösehdotuksesta

2.1. Ehdotuksen tavoite

2.1.1. Päätösehdotuksen perusteluissa tavoitteeksi asetetaan perustan luominen avustusten myöntämiseen Euroopan laajuisesti toimivien koulutusalan organisaatioiden sekä alan yksittäistoimien edistämiseksi.

2.1.2. Ehdotetun päätöksen 1 artiklassa säädetään, että ohjelman yleisenä tavoitteena on tukea koulutusalan organisaatioiden toimia.

2.1.3. Rahoitusselvityksen 5.1.2 kohdassa sanotaan, että ehdotuksella vastataan lähinnä tekniseen tarpeeseen luoda vankka oikeusperusta toiminta-avustuksille, jotka maksetaan alalla perinteisesti talousarvion osasta A, ja siten vastata kolmen toimielimen yhteiseen lausumaan, jonka ne antoivat uuden varainhoitoasetuksen hyväksymisen yhteydessä.

2.2. Ohjelman lohkot

Ohjelman toteuttamista varten perustetaan useita lohkoja. Ne vastaavat toimia, joita voivat toteuttaa yhteisön rahoitustukea mahdollisesti saavat organisaatiot. Lohkot ovat seuraavat:

Lohko 1: avustukset tietyille koulutusalalla toimiville laitoksille. Näitä ovat tämän lausunnon johdannossa mainitut seitsemän laitosta.

Lohko 2: avustukset koulutusalalla toimiville eurooppalaisille yhdistyksille. Yhdistyksillä on oltava jäseniä vähintään 12:ssa Euroopan unionin jäsenvaltiossa ja niiden on ajettava yleistä eurooppalaista etua koulutusalalla.

Lohko 3A: avustukset korkeakoulujen järjestämille hankkeille, joiden aiheena on Euroopan yhdentyminen ja erityisesti Jean Monnet -oppituolit. Näitä ovat esimerkiksi Euroopan yhdentymistä koskeva yliopisto-opetus, aiheeseen erikoistuneiden opettajien järjestöjen perustaminen ja tukeminen sekä Euroopan yhdentymisprosessin edistäminen ja sitä koskevat keskustelut.

Lohko 3B: avustukset Euroopan koulutusjärjestelmien tulevien tavoitteiden toteuttamista edistäviin toimiin. Tämä liittyy tavoitteiden seurantaa koskevaan yksityiskohtaiseen työohjelmaan.

Lohko 3C: avustukset kansallisten oikeusviranomaisten koulutukseen yhteisön oikeuden alalla sekä oikeudellista yhteistyötä harjoittaville organisaatioille. Tarkoituksena on tukea oikeudellista yhteistyötä harjoittavia organisaatioita ja toimia, joilla edistetään erityisesti kansallisille oikeusviranomaisille tarkoitettua Eurooppa-oikeuden koulutusta.

2.3. Budjettimäärärahat

Ohjelmakaudelle vahvistettu talousarvio on 129620000 euroa, joka jakaantuu eri lohkoille prosentuaalisesti seuraavalla tavalla:

>TAULUKON PAIKKA>

2.4. Ohjelmakausi

Ohjelma toteutetaan 1. tammikuuta 2004 ja 31. joulukuuta 2008 välisenä aikana. Ohjelmaa voidaan jatkaa uudella päätöksellä 1. tammikuuta 2009 alkaen komission teettämän ulkopuolisen arvion tulosten mukaisesti.

3. Huomioita päätösehdotuksesta

3.1. Komitea ottaa huomioon tämän päätösehdotuksen ja panee merkille, että ehdotuksessa mainittu ohjelma sisältää useita toimintoja. Yhteistä niille on välttämättömyys antaa oikeusperusta tietyille avustuksille, joita ennen uuden varainhoitoasetuksen hyväksymistä myönnettiin ilman oikeusperustaa.

Nämä avustukset esitetään päätösehdotuksessa eri viitelähteiden näkökulmasta, joita ovat seuraavat:

- Euroopan koulutusjärjestelmille asetettujen tavoitteiden seurantaa koskeva työohjelma

- Laekenin julistus Euroopan unionin tulevaisuudesta

- perustamissopimuksen 81 ja 82 artiklassa vahvistettujen kilpailusääntöjen täytäntöönpanosta annettu neuvoston asetus (EY) N:o 1/2003.

3.2. Tältä osin komitea panee merkille, että useita aikeita on sisällytetty yhteen ainoaan ohjelmaan. Näitä ovat oikeusperustan luomisen tarve konkreettisille avustuksille, koulutusalan toimien tukeminen ja jäsenvaltioiden kansallisten oikeusviranomaisten jatkuva koulutus.

Näin ollen komitea katsoo, että päätösehdotuksen ohjelma muodostuu oikeastaan useista ohjelmista, joille on yhteistä varainhoitoasetuksen soveltaminen vuodesta 2004 alkaen.

3.3. Päätösohjelman tarkastelusta käy ilmi, että useimpia ohjelman toimia ei tarvitse toteuttaa, sillä käytännössä niitä on jo toteutettu. Ohjelmaa on todellisuudessa hallinnoitu jo useita vuosia, vaikka sitä ei sellaisenaan ole olemassa.

Komitea suhtautuu sen vuoksi myönteisesti päätösehdotuksesta ilmenevään tahtoon luoda toimeenpanovirasto, jolle ohjelman hallinnointi kokonaan tai osittain annetaan, jos virasto toteutetaan yhdistämällä nykyiset tekniset Sokrates- ja Leonardo-toimistot ja jos se ei edellytä ohjelmaan myönnetyistä vähäisistä varoista maksettavien hallinnointikustannusten lisäämistä.

3.4. Komitea antaa kuitenkin vankan tukensa Euroopan unionin rahoittamille edellä mainittujen organisaatioiden tuki- ja avustustoimille. Komitea arvostaa organisaatioiden omilla aloillaan harjoittamaa toimintaa ja niiden tuottamaa hyötyä ja suhtautuu myönteisesti toimien jatkamiseen ja lujittamiseen toimien vakauden ja jatkuvuuden varmistamiseksi.

3.5. Ehdotetulla päätöksellä perustetaan määritelmällisesti yhteisön toimintaohjelma koulutusalalla. Tämän vuoksi ohjelma perustuu perustamissopimuksen 149 ja 150 artiklaan, joissa määritetään erityisesti yhteisön tehtävä näillä kahdella alalla.

Ehdotuksen liitteen laajasta sisällöstä ja suunniteltujen toimien yksityiskohtaisesta esittelystä käy ilmi, että suurin osa mainituista toimista lohkoa 3B lukuun ottamatta ovat koulutusalalla - erityisesti korkeakouluissa - toteutettavia toimia eivätkä ammatillista koulutusta, kun otetaan huomioon kuhunkin toimeen sovellettava käsite aiemmin mainittujen perustamissopimuksen artiklojen määräysten mukaisesti.

Komitea panee merkille myös sen, että ainoastaan päätösehdotuksen lohko 3C on toimintaa, jota voidaan pitää elinikäisenä oppimisena. Komitean mielestä elinikäiseen oppimiseen kuuluvat koulutusalan ja myös ammattikoulutuksen toimet, joita olisi tuettava välineinä Lissabonin tavoitteiden saavuttamiseksi.

3.6. Vaikka päätösehdotuksessa pyritään rahoituksen neutraaliuteen, ohjelmaan tarkoitetut varat eivät komitean mielestä riitä. Euroopan unionin tulevan laajentumisenkin vuoksi komitea katsoo, että varoja olisi lisättävä.

Vaikka ohjelman talousarvio tulee budjettikohdista, jotka on osoitettu lohkoissa suunniteltuihin toimintoihin, ja siihen lisätään vuosittain tietty prosenttiosuus kunakin perättäisenä vuonna, voidaan todeta, että koulutusalan toimien rahoittaminen muodostaa noin 82-93 prosenttia ja ammatillisen koulutuksen rahoittaminen vain noin 7-11 prosenttia ohjelman talousarviosta.

3.7. Yleishuomioiden mukaisesti katsomme, että komission tulisi harkita päätösehdotuksen nimen muuttamista vastaamaan paremmin ohjelman todellista sisältöä ja tavoitteita.

3.8. Päätösehdotuksen 2 artiklassa mainitaan organisaatiot, jotka voivat saada tukea ohjelman puitteissa. Artiklassa ei vahvisteta niiden organisaatioiden lukumäärää, jotka kyseisiä tukia voivat saada.

Ehdotuksen liitteessä mainitaan lohkossa 1 organisaatiot, joille ehdotus on tarkoitettu. Näitä organisaatioita voidaan siis tukea toimintaan ja hallinnointiin liittyvissä kustannuksissa. Liitteen luettelo on rajoittava, ja siihen kuuluvat vain tämän asiakirjan johdannossa mainitut organisaatiot.

Vaikka komitea tukee aloitetta, koska sillä osaltaan vakautetaan ja jatketaan siihen kuuluvia toimintoja, se katsoo, että kyseinen luettelo ei saisi olla rajoittava, vaan siihen olisi voitava sisällyttää muita merkittäviä laitoksia ja organisaatioita, joiden tavoitteena on yleinen eurooppalainen etu joko laaja-alaisesti tai tietyllä konkreettisella erityisalalla.

3.9. Komitea on samaa mieltä siitä, että on tarpeen edistää kansallisten oikeusviranomaisten koulutusta perustamissopimuksen 81 ja 82 artiklassa vahvistettujen kilpailusääntöjen täytäntöönpanosta annetun asetuksen (EY) N:o 1/2003 mukaisesti.

Tämä toiminto, joka kuuluu täysin ammattilaisten elinikäisen oppimisen toimiin, koska se on tarkoitettu yksinomaan tietylle erityisryhmälle ja koska sen aihe on hyvin valikoiva, on erityisluonteensa vuoksi komitean mielestä käsillä olevassa päätösehdotuksessa varsin erikoisessa asemassa.

Näin ollen komitea katsoo, että ehdotuksesta olisi poistettava lohko 3C ja se olisi sijoitettava toiseen säädökseen, ellei sitä laajenneta elinikäisen oppimisen alalla lohkossa esitetyn lisäksi myös muihin Euroopan laajuisesti yhtä tärkeisiin ammattilaisiin ja aiheisiin.

3.10. Lohkolla 3B pyritään tukemaan tulevia koulutusjärjestelmien tavoitteita edistäviä toimia. Siinä määrätään tietoisuuden lisäämiseen tähtäävistä toiminnoista ja Euroopan unionin toimien edistämisestä kyseisillä aloilla sekä Euroopan koulutusjärjestelmien laadun parantamisesta, kaikkien mahdollisuudesta päästä niistä osallisiksi sekä niiden avaamisesta ulkopuoliseen maailmaan.

Kaikissa näissä tiedotus- ja julkaisutoimissa on komitean mielestä erityisesti pyrittävä välttämään päällekkäisyyttä Sokrates- ja Leonardo-ohjelmissa jo toteutettavien toimien kanssa. Tämän vuoksi tarvitaan kaikkien komission asianomaisten yksiköiden ja ohjelmien hallinnoinnista vastaavien virastojen tehokasta koordinointia.

3.11. Sen mukaisesti, mitä yleishuomioissa todettiin ohjelman hallinnointiviraston perustamistarpeesta, ja koska suurinta osaa ohjelmista on toteutettu jo jonkin aikaa, komitea kysyy, onko mainitulle virastolle myönnettävään talousarvioon tarpeen sisällyttää esimerkiksi tutkimuksiin, ohjelman toteuttamista edistäviin asiantuntijakokouksiin sekä tiedotus-, julkaisu- ja levittämistoimiin tarkoitettuja määrärahoja.

Koska kyseessä ei ole täysin uusi ohjelma, komitean mielestä näistä budjettikohdista olisi rahoitettava toimia, joita ehdotuksessa ei sen nykyisessä muodossa juuri tueta, kuten ammattikoulutusalan toimia.

4. Päätelmät

4.1. Tämän asiakirjan huomioita koskevassa kappaleessa mainittuja poikkeuksia lukuun ottamatta komitea tukee yleisesti päätösehdotuksessa mainittuja toimia. Suurinta osaa toimista on jo toteutettu, joten ohjelmaa kannattaa jatkaa.

4.2. Komitea suhtautuu aina myönteisesti toimiin, joilla pyritään lujittamaan, parantamaan ja edistämään eurooppalaisia koulutusjärjestelmiä Euroopan unionissa ja sen ulkopuolella. Ehdotuksen tästä näkökohdasta tehtyjen huomioiden perusteella katsomme, että tällaisia erityisesti ammattikoulutusalan toimia on tuettava Euroopan unionin talousarvion tasapainon parantamiseksi.

4.3. Päätösehdotuksen lohkossa 1 mainittujen kaltaisten huomattavien organisaatioiden tukemiseen tähtäävät toimet ansaitsevat komitean erityismaininnan. Nämä laitokset tekevät tärkeää ja johdonmukaista työtä omilla erityisaloillaan, ja ne edistävät kansalaisille hyvin myönteisiä ja läheisiä arvoja, joita tarvitaan Euroopan yhdentymisprosessin tukemiseen. Tämän vuoksi komitea kannattaa niiden avustusten säilyttämistä, joita mainitut organisaatiot päätösehdotuksessa esitetyillä toimenpiteillä saavat.

4.4. Komitea katsoo myös, että kansallisten oikeusviranomaisten koulutusta ja osaamista on tuettava asetukseen 1/2003 sisällytetyissä tärkeissä ja merkityksellisissä aiheissa. Siksi komitea kannattaa päätösehdotuksessa esitettyjä toimintoja tämän asiakirjan 3.9 kohdassa mainittuja varauksia lukuun ottamatta.

4.5. Komitea toteaa, että tämä päätösehdotus kuuluu varainhoitoasetuksen soveltamisesta johtuvien seitsemän ehdotuksen ryhmään. Komitea kehottaa komissiota omaksumaan yhdenmukaisen tarkastelutavan laatiessaan tällaisia ehdotuksia erityisesti rahoituksen saatavuuden perusteiden osalta.

Bryssel 29. lokakuuta 2003.

Euroopan talous- ja sosiaalikomitean

puheenjohtaja

Roger Briesch

(1) EYVL L 248, 16.9.2002.

(2) EYVL C 142, 14.6.2002.

(3) EYVL L 1, 4.1.2003.